Slysið sem varð í leikkastala við Snælandsskóla í Kópavogi í nóvember er ekki fyrsta slysið sem tilkynnt hefur verið um. Í apríl féll ungur drengur úr kastalanum, en þrátt fyrir að atvikið hefði verið tilkynnt var ekki gripið til aðgerða.
Lögregla taldi ekki ástæðu til að grípa til aðgerða eftir slys sem varð þegar ungur drengur féll úr leikkastala í Kópavogi í apríl. Hálfu ári síðar féll annar ungur drengur úr kastalanum og slasaðist mikið.
Sex ára drengur stórslasaðist þegar hann féll úr þriggja metra hæð úr leikkastala við Snælandsskóla í Kópavogi í nóvember. Kastalinn uppfyllir erlenda öryggisstaðla en öryggissérfræðingur segir að hann sé stórhættulegur og ætlar að fara fram á að stöðlum verði breytt. Sagt var frá málinu í fréttum á þriðjudaginn.
Þetta var ekki fyrsta slysið sem verður í þessum tiltekna kastala. Fréttastofa hefur rætt við móður ungs drengs sem féll úr kastalanum með mjög svipuðum hætti í lok apríl. Sá drengur slapp með mar og skrámur. Móðirin sagði í samtali við fréttastofu að hún hefði tilkynnt um atvikið, bæði til lögreglu og Kópavogsbæjar. Lögreglan á höfuðborgarsvæðinu staðfestir í samtali við fréttastofu að tilkynningin hafi borist. Lögreglumenn hafi farið á vettvang og skoðað tækið en að ekki hafi verið talin ástæða til aðgerða af hálfu lögreglu.
Sigríður Björg Tómasdóttir, almannatengill Kópavogsbæjar, sagði í samtali við fréttastofu að ekki séu til gögn hjá Kópavogsbæ sem staðfesti að haft hafi verið samband vegna falls úr leiktækinu í apríl. Kópavogsbær hafi hins vegar brugðist við slysinu sem varð í nóvember með þeim hætti að loka þeim möguleika að komast á milli tveggja turna í kastalanum. Kópavogsbær hafi haft samband við framleiðanda tækisins með liðsinni innflytjanda og komið ósk á framfæri um að breyta kastalanum þannig að leiðin á milli turnanna verði öruggari. Ef ekki verði fallist á þær breytingar og staðfest hjá framleiðanda að þær séu í samræmi við öryggisstaðla verði tekin ákvörðun um hvort leiktækið verði fjarlægt.
Slysið sem varð í leikkastala við Snælandsskóla í Kópavogi í nóvember er ekki hið fyrsta sem tilkynnt hefur verið um þar. Í apríl féll ungur drengur úr kastalanum, en þrátt fyrir að atvikið væri tilkynnt var ekki gripið til aðgerða.